Taper overalt
Høyres høst er et mareritt. Flere år med systematisk velgerpleie er i ferd med å rives ned på noen få måneder. Kommunevalget neste år kan bli Erna Solbergs største nedtur siden katastrofevalget i 2005. Begge regjeringspartiene får juling på meningsmålingene denne høsten, men det er Høyre som rammes hardest. Fremskrittspartiet måles nesten alltid litt lavere enn det som er reelt. Det så vi senest i valgkampen 2013, Frp er på nedtur, men den er ikke så stor som Høyres. Bakgrunnstallene i målingen gir ingen trøst for Høyre. Partiet, som ble størst i skolevalget i 2013, har tapt grepet om de unge velgerne. Ap er over tre ganger så stort som Høyre i aldersgruppen under 30 år. Med bare 12,9 prosent i denne gruppen er Høyre jevnstort med Frp. Høyre taper markant i regioner som var knallsterke for partiet ved valget i fjor. H har nå under 20 prosent oppslutning på Vestlandet, mens Ap har godt over 30. Dette er oppsiktsvekkende. Høyrevinden inn mot valget i fjor, var en kraftig vestavind. Nå er den knapt en flau bris. I Oslo er det også ille. Her er Ap snart dobbelt så store som Høyre. Partiets nedtur nasjonalt kan koste Oslo Høyre makten i hovedstaden. Ernas mislykkede regjeringshøst kan koste Oslos mest populære ordfører på en mannsalder, Fabian Stang, jobben. Dette kan blåse liv i den slumrende interne partikonflikten mellom Erna Solberg og Oslopartiet. I resten av østlandsområdet, Norges mest folkerike region, er det enda verre. Høyrebølgen som raste gjennom boligfelt og småbyer på Østlandet, er borte. Ap har over 45 prosents oppslutning på Østlandet, mens Høyre så vidt bikker 20. Bildet er det samme overalt. Den borgerlige regjeringen får juling, og det er lederpartiet på borgerlig side som får de hardeste slagene. Partiet som i årene fra 2010 til valget i 2013 hadde suverent best innsikt i norske velgeres atferd og hvordan moderne partier utformer og presenterer politikk, har mistet innsikten. Det har kostet dem dyrt å flytte inn bak murene, kodelåsene og sikkerhetsslusene i regjeringskvartalene. Hvis ikke Erna Solberg klarer å snu denne utviklingen, går Høyre på en smell i kommunevalget til neste år. Grepet partiet i dag har om byene kan forsvinne, og Høyre kan miste en rekke ordførere. Det er den verst mulige starten på den lange valgkampen frem mot stortingsvalget i 2017. Erna Solberg har håndtert dype politiske kriser før. Nesten egenhendig gjenreiste hun Høyre og seg selv etter katastrofevåren 2009. Det gjorde hun med så stor suksess at hun ble statsminister. Nå står hun foran en ny krise. Om hun makter å snu dette også er det ingen som vet. Heller ikke i Høyre
Så kom ett-tallet. For første gang siden 2009 blir Høyre målt under 20 prosent. Et foreløpig bunnpunkt i Høyres elendige budsjetthøst.